kardosdrur/scandi-wiki huggingface dataset:
Skæggerød

Skæggerød (dansk) eller Scheggerott (tysk) er en landsby og kommune beliggende cirka 7 kilometer vest for købstaden Kappel og få kilometer øst for Sønder Brarup i Angel i Sydslesvig. Administrativt hører kommunen under Slesvig-Flensborg kreds i den tyske delstat Slesvig-Holsten. Kommunen har ca. 373 indbyggere og samarbejder på administrativt plan med andre kommuner i omegnen i Sønder Brarup kommuneforbund (Amt Süderbrarup). I kirkelig henseende hører Skæggerød under Nørre Brarup Sogn. Sognet lå i Strukstrup Herred (Gottorp Amt, Slesvig), da området tilhørte Danmark.

Skæggerød er stationsby på museumsbanen mellem Kappel og Sønder Brarup. Den sydslesvigske by er landbrugspræget med flere landbrugsbedrifter.

Geografi 
Kommunen er beliggende i et let kuperet morænelandskab i det østlige Angel. Den højeste punkt er med 42 m den øst for landsbyen beliggende Østerbjerg (Osterberg). Jorderne er frugtbare. Markerne er ofte adskilt gennem levende hegn (på tysk knick). Øst for Skæggerød ligger der med Brarup Skov større skovstrækninger. Øst for landsbyen ligger Lyskærsøen (Lyskjaersee). Søen, der også omtales som Iskærsø (Iskjörsee), er et afløbsløst dødishul fra Weichsel-istiden. Skæggerød gennemskæres af Skæggerød Å, som skiller landsbyen i en ovre og nedre del. Kommuneområdet omfatter ved siden af Skæggerød også Brarupskov (Brarupholz), Dirnskov el. Degneskov (Diernschau), Skærgerødmark (Scheggerottfeld) og Skæggerødstam (Scheggerottstamm) samt Valakiet (Walachei). Bondsdam strækker sig over både Vogsrød og Skæggerød kommuner.

I nord grænser kommunen til Bleg (Blick), Hye samt Brunsholm i Eskeris Sogn, i øst grænser kommunen til Ørsbjerg og Tøstrup Sogn, i syd til Ravnkær og i vest til Pommerholm og Vogsrød.

Historie 
Skæggerød er første gang nævnt i jordebogen 1231. Stednavnet er sammensat af personnavnet Skagge (sml. skæg) og -rød. Skæggerød var i middelalderen i kongens eje. Senere kom enkelte gårde under godserne Dollerød, Runtoft, Tøstrupgård og Ulsnæs Fogderi. Den tidligere kro med høkeri er fra 1750. Den lokale skole blev bygget i 1822. Skolesproget var i årene 1851 til 1864 dansk. 1897 fik landsbyen et mejeri, i 1905 kom en postfilial til. I 1978 blev Brarupskov indlemmet. Der et frivilligt brandværn i Skæggerød.

Den spredte landsby Brarupskov ligger i grænseområdet mellem Ny og Strukstrup Herred. Stednavnet er første gang nævnt 1542 (SjJySkJB). Navnet Dirnskov (Degnskov) henføres til ga.da. digher (≈stor, sml. oldn. digr). Stednavnet beskriver altså et større skovområde, hvilket passer godt på stedet som ligger ved Brarupskov.

Kendte 
Den slesvigske maler Heinrich Heinrichsen (Hinriksen) (1832-1925) boede siden 1889 i Skæggerød. Også familien til den den dansk-slesvigske politiker og journalist Gustav Johannsen kom fra Skæggerød.

Eksterne henvisninger

Noter 

Byer i Angel
Byer i Kreis Slesvig-Flensborg
Byer i Slesvig-Holsten
Kongelig Dansk Hof- og Statskalender

Kongelig Dansk Hof- og Statskalender, med korttitel Hof & Stat, er et leksikografisk opslagsværk, der blev udgivet mellem 1734 og 2014. Værket indeholder oplysninger om kongehus, folketing, domstole, statslige, regionale og kommunale institutioner, ambassader, samt danske og internationale organisationer mv., herunder oplysninger om ansatte, adresseoplysninger og oversigter over kongelige ridderordener, medaljer og hæderstegn .

I 1734 udkom den første danske statskalender på tysk. Fra 1801 findes den på dansk og udkommer årligt. 1918-1926 blev den udgivet af Kabinetssekretariatet og Indenrigsministeriet i henhold til resolution af 18. januar 1917, og fra 1927 udgivet af Hendes Majestæt Dronningens Kabinetssekretariat og Statsministeriet i forening efter resolution af 16. september 1925. Siden 1996 også på CD-ROM. Udgivelsen blev varetaget af Schultz Boghandel (omkring 2009), af IT- og Telestyrelsen, og senest af Digitaliseringsstyrelsen. Seneste trykte udgave kom i 2014, idet 'Oplysningerne kan i stedet findes digitalt – via myndighedernes, organisationernes og hoffets hjemmesider, samt tilgængelige databaser.'

Målgruppen var primært centraladministrationen og biblioteker. Omfang og pris svarer til det andet kendte opslagsværk, Kraks Blå Bog.

Det mest dominerende ved håndbogen er oplistningerne af ansatte i de enkelte ministerier, styrelser og forvaltninger; men oplysningerne er kortfattede: navn, stillingsbetegnelse, lønramme og fødeår i én linje. Medtaget er akademiske medarbejdere samt medarbejdere af højere lønningsklasser. Bagest i bogen er der et alfabetisk personregister.

Der er bl.a. også oversigter over modtagere af de kongelige ridderordener, medaljer og hæderstegn. Der er kommunernes byråd og udvalgsformænd, arbejdsmarkedets organisationer og velgørende foreninger. Færøerne og Grønland er også med.

Referencer 

Opslagsværker fra Danmark
Det danske monarki
Aareschlucht

Aareschlucht er en kløft nær Meiringen i Berner Oberland, Schweiz. Gennem kløften løber floden Aare på dens vej fra Grimsel-passet til Brienzer-søen med en gennemsnitlig hastighed på 12 km/h.

En kalksprække i klippegrunden mellem byerne Innertkirchen og Meiringen er udnyttet af floden, som gennem årtusinder har bortledt smeltevandet fra alperne. Smeltevandet fra Aaregletscheren har gennem tiden skabt syv slugter af samme type, og den nutidige Aareschlucht er den yngste af disse.

Slugten er 1.400 meter lang. På det smalleste sted er den kun omkring en meter bred, og de næsten lodrette klippevægge rager sine steder 180 meter i vejret. Den varierende bredde gennem den imponerende kløft gør, at floden nogle steder flyder langsomt og sindigt af sted, mens den andre steder tumler vildt og voldsomt gennem slugten.

Turisme 
Slugten blev i 1888 gjort tilgængelig for publikum. Der blev anlagt en sikker spadseresti hele vejen gennem kløften, mange steder som et fortov hæftet udenpå de lodrette klippesider, og andre steder gennem små tunneler. I 1912 blev der lavet belysning, så en aftentur gennem kløften blev muliggjort. 

Slugten er åben hver dag fra starten af april til 1. november. Det er muligt at gå ind i den ene ende og ud i modsatte ende, eller man kan gå samme vej tilbage. I den vestlige ende af kløften – nærmest Meiringen – ligger stoppestedet Aareschlucht West og nær den østlige indgang – nærmest Innertkirchen – ligger stoppestedet Aareschlucht Ost på den lokale Meiringen-Innertkirchen-Bane.

Links 
 Hjemmeside for Aareschlucht (engelsk – tysk – fransk)

Referencer

Eksterne henvisninger 

Seværdigheder
Schweiz' geografi
Kanton Bern
Stenfelt

Stenfelt (dansk) eller Steinfeld (tysk) er en landsby og kommune beliggende i det sydlige Angel i Sydslesvig. Administrativt hører Stenfelt under Slesvig-Flensborg kreds i den tyske delstat Slesvig-Holsten. Kommunen samarbejder med nabokommunerne i Sønder Barup kommunefællesskab (Amt Süderbrarup). I kirkelig henseende hører Stenfelt under Ulsnæs Sogn. Sognet lå i den danske tid indtil 1864 i Slis Herred (Gottorp Amt, Sønderjylland).

Geografi 
Kommunen omfatter ved siden af selve by Stenfelt også landsbyer og bebyggelserne Blæsebjerg (Blasberg), Bredbølskov (Brebelholz), Hessel (Hesselholz), Hyholt (Hüholz), Høgmose (Höckmoos), Kalkær eller Kallekjær (Kalkjär), Krog (Krock), Smedeland (Schmedeland), Skovkær (Schukjär), Svinholt (Schwienholt), Trebjerg (Trerberg), Vakkerød (Wackerade) og Østerskov (Osterholz). Kommunen samarbejder med andre kommuner i Sønder Brarups kommunesammenslutning (Amt Süderbarup).

Historie 
Byen Stenfelt selv er første gang nævnt i historiske kilder i 1450 i Slesvig domkapitels skatteliste (Registrum capituli Slesvicensis). Efterleddet henføres til glda. fælla for et ryddet skovareal eller til fella (sml. engelsk field, vestgermansk: felþa, oldnordisk: fold) for mark.Stenfelt hørte endnu i 1658 under domkapitlet, hvorefter den kom til den danske konge. I 1777 blev byen del af Slis Herred i Slesvig amt. Byens brandgilde blev allerede etableret i 1614.

I Stenfelt er et større urnegravfelt fra jernalderen. Enkelte grav i byen dateres helt tilbage til yngre stenalder (fra cirka 4.200 f.Kr.). Desuden blev der fundet hedebymønter fra vikingetiden (fra cirka 900-950 e.Kr.). 

Mellem 1883 og 1972 var Stenfelt stationsby på kredsbanen mellem Kappel og Slesvig by. Den forhenværende danske skole i Stenfelt (Lyngbyskolen), beliggende i syd ved vejen til Ulsnæs, blev nedlagt i 1968. Skolen blev efter krigen opført af arkitekten Dahl. Som grundsten benyttedes en marmorsten fra Lyngby Rådhus.

På markerne syd for Krog og vest for Vakkerød lå tidligere en landsby ved navn Hemstrup (også Helmstrup). På stedet blev der blev senere fundet sølvmønter fra vikingetiden.

Litteratur 
 Detlef Lille: Die Steinfelder Chronik. Stenfelt 1979.

Eksterne henvisninger

Noter 

Byer i Angel
Byer i Kreis Slesvig-Flensborg
Byer i Slesvig-Holsten
Vogsrød

Vogsrød (dansk) eller Wagersrott (tysk) er en landsby og kommune beliggende 1,5 km nordøst for Nørre Brarup ved vejen til Skæggerød i landskabet Angel i Sydslesvig. Administrativt hører kommunen under Slesvig-Flensborg kreds i den nordtyske delstat Slesvig-Holsten. Kommunen samarbejder på administrativt plan med andre kommuner i omegnen i Sønder Brarup kommunefællesskab (Amt Süderbrarup). I kirkelig henseende hører Vogsrød under Nørre Brarup Sogn.  Sognet lå i Strukstrup Herred (Gottorp Amt, Sønderjylland), da området tilhørte Danmark.

Geografi 
Kommunen omfatter ved siden af byen Vogsrød også Bondestam (tysk Bondstamm), Gangelskel (Gangerschild), Pommerholm, Spidstrup (Spystrup) og Vogsrødgade (Wagerstottstraße). Byen er landbrugspræget med flere landbrugsbedrifter. Nord for byen er der flere mindre skovpartier som Skovløkke (Schaulück) ved Bondestam. Kommunne grænser i nord til Brarupskov.

Historie 
Vogsrød er første gang nævnt 1460. Stednavnet henviser til vogn (gammeldansk waghn, oldnordisk vǫg) og rød (gammeldansk ruth) . På ældre dansk findes også formen Vognsrød. På Hans Rosendals kort fra 1918 er navnet anført som Vakkersrød, men det må umiddelbart betragtes som en fejl, og der er ikke fundet andre belæg for denne form. I 1837 nævnes 4 gård og 5 husmandssteder (kådnersteder), hvoraf 2 hørte under Tøstrup gods og et under Mårkær Herred, de øvrige under Strukstrup Herred. Den 1870 fra Rurupmølle overførte gallerihollændermølle blev afmonteret i 1993 og genopbyggetved Reinbek i det sydlige Holsten. Møllehuset fungerer i dag som byens forsamlungshus. Vogsrød var mellem 1904 og 1972 stationsby på banestrækningen Slesvig-Kappel, nu kører der den angelske museumsbane.

Stednavnet Gangelskel er dannet af mandenavn Ganger (oldnordisk Gángari, et af Odins tilnavne) og skel .

Eksterne henvisninger

Noter 

Byer i Angel
Byer i Kreis Slesvig-Flensborg
Byer i Slesvig-Holsten
Flatland

Flatland er en science fiction-novelle skrevet af Edwin Abbott Abbott i 1884. Handlingen foregår i en verden med kun to dimensioner, i hvilken beboerne er geometriske figurer såsom linjer og trekanter. Novellen beskriver hvordan beboerne opfatter deres egen verden og hvordan de til deres store overraskelse en dag får besøg af et kugleformet væsen fra den tre-dimensionelle verden, som deres egen verden blot er en del af.

Science fiction
Liechtensteins historie

Liechtensteins historie starter med dannelsen af den romerske provins Nedre Raetia i 814.
Landets grænser har været uændret siden 1434, hvor Rhinen bestemte grænsen mellem Det Tysk-Romerske Rige og de schweiziske regioner.

Antikken 

En romersk vej løb gennem området fra syd til nord og krydsede Alperne ved Splügenpasset og fulgte herefter Rhinens højre bred, der dengang var ubeboet som følge af hyppige oversvømmelser. Der er udgravet romerske villaer i Schaanwald og Nendeln. Der er spor af den germanske stamme Alemannernes indtog i området fra nord ved ruinerne af det romerske fort i Schaan.

Referencer

Eksterne henvisninger 
 Fullest history of Liechtenstein on the Web 
 History of Liechtenstein: Primary Documents
 History of Liechtenstein

Referencer 

Historie
Europas historie
Notfeld

Notfeld (dansk) eller Nottfeld (tysk) er en landsby og kommune beliggende 2 km syd for Sønder Brarup i det sydøstlige Angel i Sydslesvig. Administrativt hører kommunen under Slesvig-Flensborg kreds i den nordtyske delstat Slesvig-Holsten. Kommunen samarbejder med nabokommunerne i Sønder Barup kommunefællesskab (Amt Süderbrarup). I kirkelig henseende hører kommunen under Sønder Brarup Sogn. Sognet lå i den danske tid indtil 1864 i Slis Herred (Gottorp Amt, Sønderjylland).

Geografi 
Byen er landbrugspræget. Til kommunen hører også Blæsbjerg (Blasberg), Bredaa (Breau), Christianlyst, Nyfelt (Niefeld), Østertoft (Ostertoft) og bebyggelsen og skoven Koholt el. Koskov (Kuhholz).

I Notfeld ligger den danske kursusejendom Christianslyst. Christianlyst drives af Sydslesvigs danske Ungdomsforeninger.

Historie 
Stednavnet nævnes første gang i Kong Valdemars Jordebog fra 1231 som krongods Nutæ fellæ. 1492 findes formen Nutvelde. Navnet er afledt af olddansk nut (flertal nutæ, oldnordisk: hnot) for nødder og fella (sml. engelsk field, vestgermansk: felþa, oldnordisk: fold) for mark eller olddansk feld (oldnordisk fjall) for fjeld. Hele navnet beskriver altså en med nøddetræer bevokset mark (Nøddemark)  eller et med nøddetræer bevokset fjeld (Nøddefjeld). Godset Notfeld blev senere nedlagt og gjort til en avlsgård under godset Lindå (i Borne Sogn). Notfeld havde 1987 131 indbyggere og rådede over et areal på 319 ha, deraf 57 ha skov.

Koskov er første gang dokumenteret 1804.

Skovene 
Kommunen råder over to større skovstrækninger. Den cirka 29 ha store Koskov (også Koholt, på tysk Kuhholz) er beliggende øst for landsbyen ved vejen til Lindånæs i nabokommunen Borne. Mod syd forsætter skoven som Petersholt (Petersholz). Petersholt har et areal på cirka 25 ha. Koskoven er løvskov med overvejende eg og ask. Petersholt består overvejende af bøg og eg.

Eksterne henvisninger

Noter 

Byer i Angel
Byer i Kreis Slesvig-Flensborg
Byer i Slesvig-Holsten
Federation Cup 1968

Federation Cup 1968 var den sjette udgave af Fed Cup, den kvindelige pendant til mændenes Davis Cup, arrangeret af International Tennis Federation. Turneringen havde deltagelse af 22 nationer, og alle kampene blev spillet i Stade Roland Garros i Paris, Frankrig i perioden 21. – 26. maj 1968.

Turneringen blev for tredje gang vundet af Australien, som i finalen besejrede Holland med 3-0. Det var første gang, at Holland var i Fed Cup-finalen, og i semifinalen havde hollænderne besejret de forsvarende mestre fra USA med 2-1. Australiens hold bestod af Margaret Court og Kerry Melville, mens Holland blev repræsenteret af Astrid Suurbeck, Marijke Jansen og Lidy Venneboer.

Resultater

Kilder 
 Fed Cup   

Fed Cup
Tennis i 1968
Tennis i Frankrig
Sport i Paris
Lulu Rouge

Lulu Rouge er en duo bestående af DJ T.O.M. og DJ Buda.
Både DJ T.O.M. og Buda er velkendte navne på den såvel danske som udenlandske club/ electronica scene.

Lulu Rouge udkomi 2008 med albummet "Bless You".
Første udspil var titelnummeret "Bless You", som blev gæstet af Mikael Simpson.

T.O.M. har gennem flere år været Trentemøllers faste sidekick, og han er også manden bag ArtRebels Rec., som er en del af ArtRebels netværket med fokus på design, kunst og musik.

Buda er DJ og producer og har arbejdet med navne som Bliss, Laid Back, DJ Disse,	Ganga , TelepopMusik, Phil Mison og Sergio Mendes.
Buda er desuden del af chill-out gruppen Banzai Republic.

Lulu Rouge har senest haft en finger med i spillet på nye albums fra både Fagget Fairys, Camille Jones og Jokeren.

Lulu Rouge er nomineret til en Robert for Årets score for soundtracket til filmen Frit fald.

Referencer 

Musikgrupper fra Danmark
Duoer
Musikgrupper fra 2008
Grace Jones

Grace Jones (født 19. maj 1948) er en jamaicansk sangerinde, der var et af firsernes helt store popkultur-navne, hun var topmodel, muse for Andy Warhol, indbegrebet af New Yorker-klubben Studio 54 og James Bond-skurk i A View to a Kill.

Der var stille omkring Grace Jones i 90'erne, men hun skulle efter sigende have indspillet to album, der dog aldrig blev udgivet.

Grace Jones udsendte i begyndelsen af november 2008 sit første album siden 1989. Albummet Hurricane'' er produceret af Ivor Guest i samarbejde med Grace Jones selv og indeholder bidrag fra bl.a. Sly and Robbie og Brian Eno.

Referencer

Eksterne henvisninger 

 

Sangere fra Storbritannien
Bond-piger
Lisa Mitchell

Lisa Helen Mitchell (født 22. marts 1990 i Canterbury, England) er en australsk singer/songwriter, som er født i England, men opvokset i Australien, hvor hendes musikalske karriere blev kickstartet i 2006, hvor hun deltog i Australian Idol Season 4.

I kølvandet på Australian Idol udsendte Lisa Mitchell EP'en "Said One To The Other", som siden var medvirkende til, at hun i 2007 fik pladekontrakt med et stort etableret selskab og rykkede til London for at arbejde på sit debutalbum.

I juli 2009 udkom Lisa's debutalbum "Wonder", som debuterede i top 5 på den australske albumhitliste, og i oktober blev det annonceret af hun var nomineret til tre ARIA Awards, Australiens svar på Danish Music Awards.

"Wonder" udkommer i Danmark engang i 2010.

Referencer 
 

Sangere fra Australien
Cheryl Cole

Cheryl Cole (født Cheryl Ann Tweedy 30. juni 1983 i Newcastle upon Tyne) er en engelsk sangerinde der er mest kendt som medlem af pigegruppen Girls Aloud, som tilbage i 2002 blev sammensat i det engelske realityshow Popstars: The Rivals.

Siden er det gået godt for pigerne, som har udsendt fem albummer, haft 20 top 10-singler i England og modtaget en Brit Award for nummeret "The Promise" for bedste single i 2009.

Desuden har hun arbejdet som solist. Debutsinglen "Fight For This Love" strøg direkte til tops på den engelske singlehitliste, og det samme gjorde debutalbummet 3 Words, da det udkom den 23. oktober 2009.

Albummet blev produceret i samarbejde med bl.a. Will.i.am, som også gæster titelnummeret "3 Words" og derudover danske Soulshock og Karlin, engelske Taio Cruz og de amerikanske producere Syience og Wayne Wilkins.

I 2008 blev det meddelt, at Cheryl Cole vil erstatte Sharon Osbourne som dommer ved 5. sæson af den engelske udgave af X Factor. Hun sad sammen med Simon Cowell, Louis Walsh og Dannii Minogue. Hun vendte også tilbage i sæson 6 og 7, men hun stoppede efter sæson 7 og blev erstattet af Tulisa Contostavlos i sæson 8. Hun var dommer på den amerikanske version af programmet sammen med Simon Cowell, Paula Abdul og Antonio "L.A." Reid. Hun blev udskiftet med programmets tidligere medvært Nicole Scherzinger.

Hun har været gift med fodboldspilleren Ashley Cole.

Eksterne henvisninger 
 Officiel hjemmeside

X Factor-dommere
Sangere fra England
Richard Vission

Richard Vission, født Richard Gonzalez 24. maj 1969 i Toronto i Canada, er en amerikansk musikproducer og DJ. Han voksede op i San Fernando Valley i Los Angeles i Californien.

Richard Vission har lavet mange remixes for navne som Weezer, Radiohead, Timbaland og Lady Gaga, men har også udsendt egne produktioner som singlerne Somebody og Never Be Alone.
Han er desuden chef for sit eget label Solmatic.

Richard Vission var i 2009 sammen med DJ Static Revenger aktuel med singlen I Like That, hvor de havde allieret sig med den engelske sangerinde Luciana Caporaso.

Kilder

Eksterne henvisninger 
 

Musikere fra USA
Personer fra Toronto
Wiley

Richard Kylea Cowie (født 19. januar 1979 i Stepney i det østlige London), og som er kendt under sit kunstnernavn Wiley , er en engelsk rapper og producer.

Wiley udgav i januar 2009 albummet See Clear Now. Første single Wearing My Rolex kom i starten af 2008 og blev et stort hit nationalt og internationalt. Singlen Cash In My Pocket er desuden produceret af UK-producer Mark Ronson, og af andre gæster på albummet kan nævnes Lily Allen, Daniel Merriweather og gruppen Hot Chip.

Wiley er siden udgivelsen af debutalbummet Treddin' On Thin Ice i 2004 blevet betragtet som en af pionererne inden for grime-genren.

Wiley kalder sin musikalske stil "eski beat" eller bare "eski", som er en forkortelse af eskimo.

Kilder

Eksterne henvisninger 
 

Rappere fra Storbritannien
Barkelsby

Barkelsby er en landsby og kommune beliggende nordøst for Egernførde på halvøen Svans i Sydslesvig. Administrativt hører kommunen under Rendsborg-Egernførde kreds i den nordtyske delstat Slesvig-Holsten. Kommunen omfatter ved siden af selve landsby Barkelsby bebyggelserne Bønry (på tysk Böhnrüh), Engelsborg (Engels­burg), Himmelmark (Hemmelmark), Hohenstein, Mosebjerg (Mohrberg), Ny Barkelsby, Rossø (Rossee), Rossø Mose (Rosseemoor), Røgind (Rögen) og Vesterskov (Westerschau). Den samarbejder på administrativt plan med andre kommuner i omegnen i Slien-Østersø kommunefællesskab (Amt Schlei-Ostsee). I kirkelig henseende hører Barkelsby under Borreby Sogn. Sognet lå i Risby Herred (senere Svans  godsdistrikt), da området var dansk.

Barkelsby blev første gang nævnt i 1542. Stednavnet betyder hhv. Barkels eller Biarnkils by, afledt af oldnordisk baltr for bjørne og ketill for kedel. Rossø går tilbage til oldnordisk hross, hors (sml. Rosager ved Slesvig). Himmelmark blev første gang nævnt 1462. Stednavnet henviser til det oldnordiske mandsnavn Hammall, som i gammeldansk blev til Hæmæl. Efter an anden forklaring går navnet tilbage til olddansk *hæmil for en forhøjning eller en klint.

Nabokommuner er Egernførde, Gammelby, Lose, Risby og Vabs.

Noter

Eksterne henvisninger 

Byer i Kreis Rendsborg-Egernførde
Svans
Byer i Slesvig-Holsten